TRONDHEIM 



SKOLE KINO 


PROGRAM HØSTEN 1970 

Gruppe 11 i Elever over 16 år 


Trondheim og Stjørdal Skolekino 

Med dette presenteres skolekinoens høstprogram for gruppe 1: elever 
over 16 år i gymnas, yrkes- og fagskolene, lærerskolen, sosialskolen og 
ungdomsskolens 10. klasse. 

Et programutvalg velger ut de filmene som skal vises. Dette utvalget 
består i Trondheim av adjunkt Kjell Uhlin Hansen og faglærer Torleif 
Langli (fra lærerorganisasjonene), arkitekt Terje Solvang (fra Trondheim 
Filmklubb), journalist Johan Jensen (fra Trondheim Journalistlag), Robert 
Hofstad, Steinar Bjerkestrand og Jon Bratten (fra elevrådene) og direktør 
Willy Svarverud (fra Trondheim Kinematografer). 

Også Stjørdal er nå kommet med i skolekinoen. Programutvalget i Stjør- 
dal består av adjunkt Ole Morten Straume og elev Geir Åge Størseth 
(Stjørdal Gymnas), yrkesskolelærer Oddvar Klausen og elev Øyvind Heim- 
stad (Stjørdal Yrkesskole), elev Ivar Grønnesby (Stjørdal tekniske fag- 
skole), samt kinosjef Sverre Uglem. 


HVORDAN BLI MEDLEM? 

Medlemskortene selges gjennom elevrådene og tillitsmennene i de 
enkelte klasser. Også lærere og lektorer ved de samme skoler kan bli 
medlem av skolekinoen. 

Vi viser i alt 6 filmer. Medlemskortet koster kr. 10,— og gir adgang til 5 
av filmene etter valg. Medlemmer som ønsker å se alle 6 filmer kan 
gjøre dette mot å betale en billettpris på kr. 2,- for den siste filmen. 


HAR DU SETT FILMEN FØR? 

Mange har kanskje sett en eller to av filmene tidligere. Spesielt filmer 
som har stor kunstnerisk verdi eller skal danne grunnlag for en diskusjon, 
kan med fordel sees to eller flere ganger. Når en ser en film for annen 
gang, vil en få bedre tid til å studere detaljene og den kunstneriske 
verdien blir ofte større. Medlemskortet blir derfor ikke mindre verdifullt 
om du har sett noen av filmene tidligere. 


HØSTENS PROGRAM 

presenteres på de neste sidene. Forestillingstider m.v. vil bli kunngjort 
ved plakatoppslag på skolene. Normalt vil forestillingene være kl. 16.30 
i Trondheim og kl. 19.00 i Stjørdal. 


ZORBA — THE GREEK Den berømte greske iscenesetteren Mi- 

chael Cacoyannis («Elektra») vender til- 
bake til sitt eget Hellas — eller til Kreta, 
for å være helt nøyaktig — i filmversjonen 
av Kazantzakis’ «Fortell, Zorba, fortell!» 
Hovedpersonen er den frodige og livs- 
glade Zorba, som kommer til Kreta sam- 
men med engelskmannen Basil, som har 
arvet en gruve der. Filmen forteller om 
deres møte med menneskene på øya: den svarthårete «Enken» som øyas 
mannfolk hater og begjærer, men som kaster sine øyne på den generte 
engelskmannen og møter en blodig skjebne i gammel gresk tragedie- 
innfatning. Den falmede skjønnheten Madame Hortense, fransk gledes- 
pike som er standet her på øya og lever i en verden av minner og i Zorba 
ser levendegjørelsen av alt det ungdommen ga henne. 

Hvem er så denne Zorba som Anthony Quinn levendegjør på en så for- 
treffelig måte? Jo, Zorba er en skikkelse i slekt med Hamsuns landstry- 
ker August, liksom han er Zorba en farende fant, en fantast og en prosjekt- 
maker, men han er villere og mer primitiv og kanskje også klokere. Han 
er iallfall i besittelse av stor menneskekunnskap, finfølelse og takt, og 
hans forståelse for andre mennesker, spesielt dem livet har fart hardt 
med, er uten grenser. Dertil kommer hans herlige sans for humor, evnen 
til å se det lyse i en situasjon selv om den fortoner seg aldri så svart og 
dessuten hans velutviklede sans for alle livets goder. Hengivelsen er et 
nøkkelord for forståelsen av mennesket Zorba, han gir seg hen i alt han 
foretar seg, typisk for ham er dansen som han hengir seg til i så vel 
glede som sorg. 

Få filmer i vår tid er blitt så berømmet som denne. Og filmen fortjener 
i sannhet alle de lovord den har fått — den er et verk i mesterklassen, en 
film som rommer alt; den er humørfylt og vittig, poetisk og øm, og den 
rommer innslag av den mørkeste, mest skjebnetunge tragedie. 
Trondheim: Mandag 14. - onsdag 16. september. 

Stjørdal: Mandag 21. september. 

DET HETE DØGNET I Amerika vakte denne filmen atskillig 

oppsikt på grunn av sitt kraftige angrep på 
rasehat og intoleranse, på småbymentali- 
tet i sin alminnelighet og på Texas-befolk- 
ningen i særdeleshet. Produsenten Sam 
Spiegel er mesteren bak store filmer som 
Storbyhavnen, Broen over Kwai og Law- 
rence of Arabia. Regissøren Arthur Penn 
er en av amerikansk films yngre talenter, 
kjent for bl. a. filmene Billy the Kid og 
Miraklet Helen Keller. 

DET HETE DØGNET forsvarer sin plass blant de beste filmene Sam 
Spiegel har hatt ansvaret for. Allerede fra presentasjonen av de med- 
virkende bygges filmens spenning opp, og den holder seg på topp gjen- 
nom hele forestillingen inntil den kulminerer i noen sluttscener som vel 
er noe av det sterkeste som er vist på film. 

Det er en handlingsmettet og på mange måter en brutal film. Men de 
sterke effekter tas i bruk for å avsløre nettopp maktbrynden, hykleriet, 
småligheten, sneversynet og rasehatet. En ung mann er rømt fra stats- 
fengslet i Texas, og jakten på ham er rammen om skildringen. Rømlin- 
gen står i fare for å bli beskyldt for et mord en medfange begikk. Skyld- 


spørsmålet blir øyeblikkelig avgjort av innbyggerne, som værer sensa- 
sjon, og setter i gang med menneskejakt. I Texas er det ennå tillatt 
å gå med revolver, og her er det en anledning til å bruke den. Vi iakttar 
den reaksjon som menneskene i rømlingens hjemby legger for dagen. 
Noen er redd for ham, det gjelder den mann som er sammen med fangens 
kone, det gjelder den barndomskamerat som en gang lot ham ta skylden 
for noe han ikke hadde gjort, - og det gjelder alle de menneskene i små- 
byen som kanskje i denne ungdomsforbryteren finner noe i seg selv som 
de er skremt over, og som får ellers bra borgere til å samle seg om en 
ting, nemlig å drepe den rømte i en jakt hvor han betraktes som fritt 
og lovlig vilt. 

Teknisk sett er filmen uten lyte. Regi, kamera, musikk — alt er første- 
klasses. Et mesterverk i sin genre. 

Trondheim: Mandag 28. — onsdag 30. september. 

Stjørdal: Mandag 5. oktober. 

Dette er italieneren Michelangelo Antonionis 
første film produsert utenfor Italia. Den er i 
sin helhet spilt inn i London, og nesten ute- 
lukkende med engelske skuespillere og 
engelsk stab. Det er en film som burde gi 
grunnlag for diskusjon for så vidt som den 
kan tolkes på mange måter. 

Handlingen i Antonionis annen fargefilm er 
tilsynelatende grei nok, nesten som en 
thriller i opplegget. Den forteller om en ung 
motefotograf i London som omgir seg med Rolls Royce og luksus i alle 
former bak den ellers grå leiegårdsfasade i Chelsea i Londons østkant. 
Hans liv er fullt av utspjåkede piker, modeller som gjør alt for å bli fotogra- 
fert og komme på magasinforsider. Men en dag blir fotografen lei av sitt 
harem og bestemmer seg for å gi realisme og usminket sannhet i sine 
bilder for fremtiden. Han vil avspeile London i alle variasjoner, med 
levende og ekte mennesker. I en park blir han vitne til en kjærlighets- 
scene, tar bilder, men blir anmodet av kvinnen om å levere fra seg filmen. 
Det gjør han ikke, men med ny interesse for disse bilder lager han veldige 
forstørrelser og konstaterer at han faktisk også er kommet til å fotogra- 
fere et mord. Han prøver å meddele dette til sine omgivelser, men ingen 
vil låne ham øre. Han har fotografert et mord, men ingen tror på det! 
Til denne handlingen er det i typisk Antonioni-stil knyttet en mengde sym- 
bolikk som forteller mer om Antonioni selv enn noen av hans tidligere 
filmer. Denne symbolikk kan gi grunnlag for mange vurderinger, men vi 
velger å antyde at BLOW UP på samme måtte som Fellinis « 8 V 2 » kan sees 
som en filmregissørs oppgjør med seg selv, og et forsvar for at han 
stadig er som han er. Antonioni har holdt oppgjør også med det miljø 
han hittil har levet og arbeidet i. Han ser seg selv som motefotografen. 
Han har levet i filmens forjagede og ofte tomme miljø. Lei av det har 
han jo også brutt ut fra sitt eget land og sågar gitt avkall på sin tidligere 
favorittstjerne og ekteviv Monica Vitti, og søkt utenlands for første gang. 
Kanskje vil han fortelle oss at han i sitt medium, nemlig filmen, har hatt 
noe ekte å fortelle. Men det skulle altså etter Antonionis mening ikke ha 
nådd frem til andre. Han har sviktet, mener han, i sitt forsøk på å gi 
publikum den realisme han selv anser som sannheten. På samme måte 
som fotografen med sine dramatiske bilder av et mord. 

Men BLOW UP kan også lett tolkes som et forsvar for at Anotonioni allike- 
vel lager film. I en fantastisk patomimescene fører han plutselig inn en 

forvirret, hylende bande av fjollete karnevalsgjester, som på en tennis- 
bane illuderer et meget virkelighetstro spill, men uten racketer og uten 
ball. Det er bare pantomime. Fotografen står en stund uforstående og 
ser på. Men plutselig lar han seg rive med av pantomimen, loper til og 
henter en innbilt ball som er «slått» utenfor banen, og later som han 
kaster den tilbake. Og øyeblikkelig opplever han dette liksom-spillet som 
virkelig. Han hører endog lyden av racketer og baller. Han innser at 
dette for de opptredende pantomime-gjester er en virkelighet like virkelig 
som den han selv kan gi i bildene fra parken. Av mordet. Er da hans 
sannhet mer ekte enn karnevalsgjestenes? Antonio stiller spørsmålet 
åpent. Hva mener vi? Hva er virkelig og hva ikke? Stoff til ettertanke 
— og diskusjon! 

Trondheim: Mandag 12. — onsdag 14. oktober. 

Stjørdal: Mandag 19. oktober. 

BROEN «Broen» av Bernhard Wicki er en hard og 

skremmende film, et uforglemmelig verk 
om krigens meningsløshet og gru. 7 gut- 
ter i 16-årsalderen blir i april 1945 satt til 
å forsvare en bro utenfor en liten tysk by. 
Alle vet at krigen er tapt, amerikanerne 
rykker stadig nærmere, men likevel, hver 
kvadratmeter av Tysklands jord skal for- 
svares til siste blodsdråpe. Ingen militær 
skolering får de, men sendes rett og slett 
i døden. 

Bernhard Wicki har laget filmen etter en roman av Manfred Gregor, den 
eneste av 16-åringene som overlevde slaget om Broen. Broen er en 
tysk film, den forteller en sann historie om gutter i gymnasalderen. Nett- 
opp derfor virker den så sterkt. 

Bernhard Wicki er både skuespiller og regissør og tilhører etterkrigs- 
generasjonen innenfor tysk film. Han er en av de meget få tyske regissø- 
rer som etter krigen har fått internasjonal anerkjennelse for sine verk. 
Trondheim: Mandag 26. — onsdag 28. oktober. 

Stjørdal: Mandag 2. november. 

Ingen kjærlighet kan fungere uten i for- 
bindelse med samfunnet. Dette er Bo Wider- 
bergs påstand, og den ypperlige svenske 
regissøren vil dokumentere det med sin 
filmatisering av det gamle svenske skillings- 
vise-motivet om desertøren Sixten Sparres 
og den berømte linedanserinnen Elvira Ma- 
digans korte sommerlykke før de sammen 
søker døden som eneste utvei. 

Kan et slikt tema vekke ungdommens interesse i dag? Vi våger å garan- 
tere det. Nydelig er denne romantiske gjendiktning av en faktisk hen- 
delse i Sverige i nitti-årene, en begivenhet som vel ikke var så poetisk 
vakker som den fremtrer i filmen, og som den har levet videre i svensk 
folkedrøm. Det er regissørens første fargefilm, og i usedvanlig grad har 
han lykkes i dette eksperiment — faktisk så vel at en rekke scener fra 
ELVIRA MADIGAN forlengst er kopiert av en rekke høyt ansette film- 
kunstnere. Fargene spiller en vesentlig rolle i fremstillingen av den hek- 
tiske, stjålne lykke den deserterende svenske løytnant grev Sparre opp- 
lever med sin fe-dronning en summende varm dansk sommer. 




Full av ansvarslos hengivenhet lar han de to tumle seg i et landskap som 
umiddelbart bringer tanken hen på Renoir og Manet, og vi foler oss deilig 
og bevisst forført av romantikken i bilder, farger og den melodiøst livs- 
bejaende undertone av «Den blomstertid nu kommer. .» Paradoksalt nok 
har Widerberg brukt denne sommersalmen som gjennomgangsmelodi, og 
vi finner det forbausende nok helt på sin plass, til tross for at vi fra 
begynnelsen vet at disse to unge elskende skal do. Med utrolig teknisk 
håndlag har regissøren vist oss de to unges vare og egosentriske kjær- 
lighetslykke, med kamera som bare fanger inn de nære ting, gresstrå, 
hennes gylne hår, ansikter og hender. Og i andre sekvenser viser han 
oss den bitre virkelighetsverden utenfor de to. Han hever kameraet og 
lar oss forhutres av de kalde og nøkterne samfunnssynspunkter. Men 
fort bringer han oss ned i det varme isolerende gresset igjen og fortsetter 
sin romantiske forførelse — til publikums behagelige fryd. Det er deilig å 
leve litt i romantikkens verden - og kanskje skal man merke seg at 
«flowerpower» og «make love, not war» ikke er nymotens oppfinnelse! 
Trondheim: Mandag 9. — onsdag 11. november. 

Stjørdal: Mandag 16. november. 


EN MANN FREMFOR ALT 


Filmen er laget etter et drama av Robert 
Bolt og handler om konflikten mellom 
Henrik VIII og sir Thomas More som 
kongen hadde utnevnt til Lordkansler. 
Konflikten kom da Henrik VIII ville ha kir- 
ken til å godkjenne at han ble skilt fra 
Katarina av Aragonia — så han kunne gifte 
seg med sin elskerinne Anne Boleyn. For 
å nå sitt mål brøt kongen med paven og 
erklærte seg selv som kirkens overhode. Videre forlangte han av sine 
undersåtter en edsavleggelse som godkjente både nyordningen i kirken 
og hans ekteskap med Anne Boleyn. Thomas More valgte å søke av- 
skjed fra sitt embete. Han forholdt seg taus og lot seg ikke provosere 
til å uttale sitt hjertes mening. Tausheten ble tolket som demonstrasjon 
mot kongen. Thomas Cromwell, kongens nærmeste hjelper i kirkesaker, 
fikk More anklaget for høyforrederi, og gjennom falskt vitneprov dømt 
til halshugging. Henrettelsen fant sted 6. juli 1535. Thomas Mores uredde 

opptreden vakte oppsikt over hele Europa. 

Filmen tegner ikke noe fullstendig bilde av Thomas More, men de to 
timene den varer, gir oss et møte med et menneske som vi neppe vil 
glemme. Når inntrykket blir så sterkt, kommer det først og fremst av Paul 
Scofields ypperlige spill i hovedrollen. Han fikk Oscar-prisen for presta- 
sjonen, og han fortjener den. Hele hans vesen utstråler det som må ha 
vært karakteristisk for Thomas More, øynene kanskje mest — men også 
ordene, måten han sier dem på. For øvrig møter en utmerket innsats 
i alle roller. Robert Shaw gir en treffende tolkning av Henrik VIII, og 
Orson Welles likedan av kardinal Wolsey. 

Den ytre rammen er fargerik og byr på en del praktfulle eksteriørfotogra- 
feringer. Renessansestilen og stemningen har et ekthetspreg som virker 
slående. 

«En mann fremfor alt» er en film på et høyt kunstenrisk plan. Den hører 
til de få filmer som en gjerne — og med utbytte — ser flere ganger. 
Trondheim: Mandag 23. — onsdag 25. november. 

Stjørdal: Mandag 30. november. 

OVER 3000 MEDLEMMER 

Trondheim Skolekino ble etablert våren 1969. Vi kan alt nå slå fast at 
skolekinoen er blitt den suksess vi hadde håpet og ventet. Over 3000 
kjøpte sine medlemskort det første året, og det gjaldt bare elever 
over 16 år! 

Høsten 1970 utvides skolekinoen med to nye grupper. 

Gruppe 2: For elever i ungdomsskolens 7.-9. klasse. 

Gruppe 3: For elever i barneskolens 4.-6. klasse. 


HVORDAN BLI MEDLEM? 

Det vises 3 filmer for hver av disse gruppene i høst. 

Medlemskortet koster kr. 3,— og gir adgang til alle 3 filmene. 
Medlemskortene selges i kinoens billettluke når filmene settes opj3..,,Også 
lærere kan bli medlem av skolekinoen. ~~ — — 


PROGRAMUTVALG 

Et programutvalg, oppnevnt av Trondheim Skoleråd, godkjenner de fil- 
mene som skal vises. Elever og lærere både fra ungdomsskolen og 
barneskolen er representert i utvalget, som for tiden består av lærer 
John Lynum, elev Tone Fonn, lærer Svein Erik Tønne og elev Helge 
Kvithammer, dessuten lærer Eldbjørg Bardal fra Foreldreforeningsrådet 
og direktør Willy Svarverud fra Trondheim Kinematografer. : — 


HAR DU SETT FILMEN FØR? 

Mange har kanskje sett noen av filmene tidligere. Spesielt filmer som 
har stor kunstnerisk verdi eller skal danne grunnlag for en diskusjon, 
kan med fordel sees to eller flere ganger. Når en ser en film for annen 
gang, vil en få bedre tid til å studere detaljene og den kunstneriske 
verdien blir ofte større. Medlemskortet blir derfor ikke mindre verdifullt 
om du har sett noen av filmene tidligere. 


HØSTENS PROGRAM 

presenteres på de neste sidene. Forestillingstider m. v. vil bli kunngjort 
ved plakatoppslag på skolene. Normalt vil forestillingene være kl. 16.30. 

Den fargete skuespilleren Sidney Poitier 
spiller som regel sympatiske roller. Han er 
på en måte i filmens verden blitt represen- 
tant for menneskelig varme og verdighet, 
fylt av vilje til å være medmenneske — for 
å vise vei der vanskelighetene synes uover- 
vinnelige. 

I «De ustyrlige» spiller han en ung ingeniør 
som midlertidig tar jobb i skolen. Den klas- 
sen ingen andre vil ha ansvar for, overlates 
ham, og uten noen som helst erfaring i lærergjerningen tar han fatt på 
oppgaven. Med utspekulert oppfinnsomhet prøver den bøllete klasse- 
gjengen å ta knekken på ham. Det ville vel også ha lykkes dersom 
læreren hadde fortsatt undervisningen med idealistisk tålmodighet. En 
dag brister det for ham. Men istedenfor å flykte fra klassen for godt, 
feier han bøkene vekk, lar pensum være pensum — og kommer med 
et forslag som får de unge frekassene til forbauset å lytte. Fra nå av vil 
han behandle dem som voksne. Timene skal brukes til vesentlige spørs- 
mål. Samfunnet i klassen skal bygges opp på gjensidig respekt og med 
høflighet som grunntone. 

Planen godtas av de unge. Knirkefritt går det ikke, men etter hvert feirer 
den nye metoden triumfer. 

I dagens debatt om undervisningsmetoder er «De ustyrlige» interessant 
og aktuell. Den kan danne et utgangspunkt i en klassediskusjon! Som 
film er den meget severdig, takket være dyktig regi av James Clawell og 
en rekke store unge skuespillertalenter. Hver av typene som fremstilles, 
forteller meget, og midt i alvoret får en adskillige glimt av fin britisk 
humor. 

Spilledager: Mandag 21. — torsdag 24. september. 


JOHN F. KENNEDY fikk være president i 
USA to år og ti måneder før skuddene falt 
i Dallas. Med ham kom et friskt pust inn 
i storpolitikken, han så begivenhetene på 
en ny måte og kom til å representere en ny 
stil i Amerika. Hårsveisen, jakken, Boston- 
viset å snakke på, og Jacqueline satte sitt 
preg på hele nasjonen. På skolekinoen får 
vi se en dokumentarfilm dels i nydelige duse 
farger, dels i sort-hvitt, om hans alt for 
korte funksjonstid i Det Hvite Hus. Franklin Delano Roosevelt hadde sin 
«New Deal». Kennedy kom med «The New Frontier» delt opp i seks punk- 
ter: Fredskorpset, fremskrittsalliansen, borgerrettighetene, verdensrom- 
mets utforskning, fredsarbeidet og den militære beredskap. 

Filmen åpner med bilder fra det forferdelige drapet, fortsetter med grav- 
ferden til Arlington. Vi møter presidenten som tar avskjed med fredskorp- 

set og mottar den første romfarer. Cuba-krisen og borgerrettighetslovene 
er viet en viktig plass. Kennedy reiser på triumftur i Sør-Amerika, og vi 
opplever hans tale i Berlin som avsluttes med ordene «Ich bin ein Berliner». 
Et gripende stykke historie på film er det blitt. 

Spilledager: Mandag 19. - torsdag 22. oktober. 


ELVIRA MADIGAN 

Ingen kjærlighet kan fungere uten i forbin- 
delse med samfunnet. Dette er Bo Wider- 
bergs påstand, og den ypperlige svenske 
regissøren vil dokumentere det med sin 
filmatisering av det gamle svenske skil- 
lings-vise-motivet om desertøren Sixten 
Sparres og den berømte linedanserinnen 
Elvira Madigans korte sommerlykke før de 
sammen søker døden som eneste utvei. 
Kan et slikt tema vekke ungdommens interesse i dag? Vi våger å garan- 
tere det. Nydelig er denne romantiske gjendiktning av en faktisk hen- 
delse i Sverige i nitti-årene, en begivenhet som vel ikke var så poetisk 
vakker som den fremtrer i filmen, og som den har levet videre i svensk 
folkedrøm. Det er regissørens første fargefilm, og i usedvanlig grad har 
han lykkes i dette eksperiment — faktisk så vel at en rekke scener fra 
ELVIRA MADIGAN forlengst er kopiert av en rekke høyt ansette film- 
kunstnere. Fargene spiller en vesentlig rolle i fremstillingen av den 
hektiske, stjålne lykke den deserterende svenske løytnant grev Sparre 
opplever med sin fe-dronning en summende varm dansk sommer. 

Full av ansvarsløs hengivenhet lar han de to tumle seg i et landskap 
som umiddelbart bringer tanken hen på Renoir og Manet, og vi føler 
oss deilig og bevisst forført av romantikken i bilder, farger og den melo- 
diøst livsbejaende undertone av «Den blomstertid nu kommer ..» Para- 
doksalt nok har Widerberg brukt denne sommersalmen som gjennom- 
gangsmelodi, og vi finner det forbausende nok helt på sin plass, til tross 
for at vi fra begynnelsen vet at disse to unge elskende skal dø. Med 
utrolig teknisk håndlag har regissøren vist oss de to unges vare og 
egosentriske kjærlighetslykke, med kamera som bare fanger inn de nære 
ting, gresstrå, hennes gyldne hår, ansikter og hender. Og i andre sekven- 
ser viser han oss den bitre virkelighetsverden utenfor de to. Han hever 
kameraet og lar oss forhutres av de kalde og nøkterne samfunnssyns- 
punkter. Men fort bringer han oss ned i det varme isolerende gresset 
igjen og fortsetter sin romantiske forførelse — til publikums behagelige 
fryd. Det er deilig å leve litt i romantikkens verden — og kanskje skal 
man merke seg at «flowerpower» og «make lowe, not war» ikke er 
nymotens oppfinnelse! 

Spilledager: Tirsdag 17. — fredag 20. november. 


Gullpalmev/nnerenfra Cannes 
. PIA DEGERMARK 
/ BO WIDERBERGS farvefi/m 




TRONDHEIM 



SKOLE -KINO 


PROGRAM HØSTEN 1970 


Gruppe 3; 4. — 6. klasse 



Trondheim Skolekino 


OVER 3000 MEDLEMMER 

Trondheim Skolekino ble etablert våren 1969. Vi kan alt nå slå fast at 
skolekinoen er blitt den suksess vi hadde håpet og ventet. Over 3000 
kjøpte sine medlemskort det første året, og det gjaldt bare elever 
over 16 år! 


Høsten 1970 utvides skolekinoen med to nye grupper. 
Gruppe 2: For elever i ungdomsskolens 7.-9. klasse. 
Gruppe 3: For elever i barneskolens 4.-6. klasse. 


HVORDAN BLI MEDLEM? 

Det vises 3 filmer for hver av disse gruppene i høst. 

Medlemskortet koster kr. 3,- og gir adgang til alle 3 filmene. 
Medlemskortene selges i kinoens billettluke når filmene settes opp. 
Også lærere kan bli medlem av skolekinoen. 


PROGRAMUTVALG 

Et programutvalg, oppnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barne- 
skolen er representert i utvalget, som for tiden består av lærer John 
Lynum, elev Tone Fonn, lærer Svein Erik Tønne og elev Helge Kvitham- 
mer, dessuten lærer Eldbjørg Bardal fra Foreldreforeningsrådet og direk- 
tør Willy Svarverud fra Trondheim Kinematografer. 


Høstens Programm 

presenteres på de neste sidene. Forestillingstider m.v. vil bli kunngjort 
ved plakatoppslag på skolene. Normalt vil forestillingene være kl. 16.30. 


STO MP A & CO. 


Stompa og hans muntre kamerater på Lang- 
åsen Pensjonatskole skulle være velkjente 
av barn i alle aldre. De mange Stompa- 
bøkene, så vel som hørespill og filmer har 
vakt enorm begeistring over alt og noen 
nærmere presentasjon av Stompa eller 
kameratene hans skulle derfor være over- 
flødig. 

Stompa & co. er ganske alminnelige gutter 
med livlig fantasi og sans for humor, — noe som enkelte voksne ikke 
riktig forstår, som f. eks. lektor P. T. Tørrdal. 

Om handlingen i denne filmen er å si at den ikke er viet «spennende 
forbryterjakt» med påfølgende heltedyrkelse av hovedpersonene; selv 
om de ganske riktig blir helter på sin nokså spesielle måte. Men gut- 
tene på Langåsen opplever artige ting likevel — med en edderkopp, et 
marsvin og en svømmekonkurranse. For ikke å snakke om visse misfor- 
ståelser med en straffelekse og en brannøvelse. 

Nils-Reinhardt Christensen har vært regissør for filmen, som er den 
første av Stompa-filmene. 

Spilledager: Mandag 7. — fredag 11. september. 



HEIDI 

Høyt oppe i alpene i Sveits bor lille Heidi 
sammen med sin far-far, Alp-Oehi. Han er 
bitter på folk nede i landsbyen hvor det 
sies at han var skyld i en brann som førte 
til at fem hus brant ned og at hans egen 
sønn døde. Kort tid etter at Heidis far 
omkom, døde også hennes mor, og siden 
har Heidi bodd hos bestefaren. 

En dag kommer Heidis tante, Dete, til 
fjellgården. Hun lokker Heidi med seg, først ned til landsbyen, videre til 
jernbanestasjonen og så helt til Frankfurt. I Frankfurt blir Heidi opptatt 
i konsul Sesemanns hjem, som venninne av datteren Clara, som er lam 
i begge benene etter en sykdom. I begynnelsen trives Heidi slett ikke 
i storbyen og i Sesemanns hjem, men litt etter litt blir hun og Clara beste- 
venninner og en dag er det nettopp vennskapet som hjelper Clara til å 
gjenvinne førligheten. Men så en dag blir Heidi syk — av hjemlengsel, og 
for at hun skal kunne bli frisk igjen, får hun dra tilbake til fjellene, til 
bestefaren og vennen Peter. 

Filmen er østerriksk og produsert etter forfatterinnen Johanna Spyris ver- 
denskjente roman. Filmen er i vakre farger, noe som gjør at den stor- 
slagne naturen også kommer til sin fulle rett. 

Spilledager: Mandag 5. — fredag 9. oktober. 



I 


FRI SOM VINDEN 

Av og til hender det at helt normale 
barn oppfører seg unormalt. Det dreier 
seg da gjerne om særlig følsomme 
barn, og årsaken har gjerne rot i 
det miljø de vokser opp i. Philip Ran- 
some er en slik gutt. Han har helt fra 
han var liten hatt en sterk interesse 
for de ville hedene og myrene omkring 
ham og dyrelivet der, men hans for- 
eldre har stilt seg uforstående til dette. 
De har vanskeligheter med å kommunisere med den 10 år gamle gutten 
som har trukket seg inn i seg selv og ikke vil snakke. 

Den eneste som får kontakt med Philip er den pensjonerte offiseren 
Lane-Forster som på alle måter forsøker å få gutten ut av sin tilstand. 
Han viser Philip en hvit villhest som holder til i nærheten og gutten fatter 
stor interesse for denne, en interesse som etter hvert går over til kjær- 
lighet. Stor blir hans sorg da den en stormfull natt forsvinner, men desto 
større blir gleden over å finne den igjen. Hesten blir også en viktig 
årsak til at kontakten til slutt gjenopprettes mellom gutten og foreldrene. 
«Fri som vinden» er en vakker og engasjerende film, — og en film til 
ettertanke. 

Spilledager: Mandag 2. — fredag 6. november. 



JOHN MILLS 

SYLVIA SYMS 

BERNARD MILES 
MARK LESTER 


Jiatm vinden 

«RUN WILD. RUN FREE) 
TECHNICOLOR* (^OiUMBIA 


